КIуэкIуэ Юрий Урысейм дзюдомкIэ и командэ къыхэхам и тренер нэхъыщхьэм хуозэ
КъБР-м и Правительствэм и Унэм республикэм и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий щыхуэзащ 1980 гъэм екIуэкIа Олимп зэхьэзэхуэм щытекIуа Урысейм дзюдомкIэ и командэ къыхэхахэм я менеджер нэхъыщхьэ, Урысейм дзюдомкIэ и командэ къыхэхам и тренер нэхъыщхьэ Гамбэ Эцио. Псалъэмакъым кърихьэлIащ УФ-м дзюдомкIэ и командэ къыхэхам и тренер нэхъыжь Кулдин Евгений, ДзюдомкIэ европэ зэгухьэныгъэм и президентым и дэIэпы- къуэгъу Дмитриевэ Янэ, спорт зэхьэзэхуэ ин куэдым, абыхэм олимп зэхьэзэхуэхэри яхэту, къыщыхэжаныкIа Джэданэ зэкъуэшхэу Алимрэ Залымрэ.
ХьэщIэхэм фIэхъус псалъэхэмкIэ япежьэри, КIуэкIуэ Юрий къыхигъэщхьэхукIащ дзюдом зегъэужьынымкIэ, абы и пщIэр дуней псом, Урысейм, Къэбэрдей-Балъкъэрым къыщыIэтынымкIэ Гамбэ Эцио фIыщIэ ин зэрыбгъэдэлъыр: «Лондон щекIуэкIа Олимп зэхьэзэхуэм, япэкIэ зэи къэмыхъуауэ, ди къэралым и командэм дыщэ дамыгъэхэр къызэрихьам уэ уи фIыщIэ хэлъщ. Дэ дыщыгъуазэщ Урысей Федерацэм спортым зыщегъэужьыным къаруушхуэ зэрепхьэлIам папщIэ 2013 гъэм Зэныбжьэгъугъэ орденыр къызэрыпхуагъэфэщам, дзюдомкIэ дунейпсо федерацэм и ЩIыхь пэшым и бжаблэм узэрыратхам. Къэбэрдей-Балъкъэрым и щIалэгъуалэм, адрей бэнэкIэхэми хуэдэу, дзюдори фIыуэ ялъагъу».
ЗэIущIэм щытепсэлъыхьащ егъэджэныгъэм и IэнатIэм хиубыдэу дзюдом зегъэужьынымкIэ зэрызэдэлэжьэнум. Абы теухуа зэгурыIуэныгъэм мыгувэу Iэ щIадзынущ.
А махуэ дыдэм КIуэкIуэ Юрий спорт комплексым щыIащ икIи Гамбэ Эцио республикэм и дзюдоист ныбжьыщIэхэм зэрадэлажьэм еплъащ.
КъБР-м и Iэтащхьэмрэ Правительствэмрэ я пресс-IуэхущIапIэ.
